b'\n_START_ARTICLE_\nKin\xc5\xa1asa\n_START_SECTION_\nZgodovina\n_START_PARAGRAPH_\nMesto je ustanovil raziskovalec Henry Morton Stanley kot trgovsko postojanko leta 1881 in ga poimenoval L\xc3\xa9opoldville po kralju Leopoldu II. Postojanka se je hitro razvijala, saj je predstavljala prvo pristani\xc5\xa1\xc4\x8de na plovnem delu reke nad Livingstonovimi slapovi, 350 km dolgo serijo brzic. Razvoj je dodatno pospe\xc5\xa1ila izgradnja \xc5\xbeeleznice od Matadija, zadnjega pristani\xc5\xa1\xc4\x8da pred brzicami, in leta 1920 je L\xc3\xa9opoldville postal prestolnica Belgijskega Konga._NEWLINE_Sode\xc4\x8d po novej\xc5\xa1ih genetskih raziskavah se je v \xc4\x8dasu razcveta mesta v 1920. letih prav v Kin\xc5\xa1asi za\xc4\x8dela zdaj\xc5\xa1nja pandemija Aidsa. Virus se je verjetno hitro raz\xc5\xa1iril zaradi intenzivnega preseljevanja ter trgovskih poti, prostitucije in slabe higiene._NEWLINE_Po odcepitvi Konga od Belgije leta 1960 in dr\xc5\xbeavnem udaru leta 1965 je Mobutu Sese Seko ime mesta \xc2\xbbafrikaniziral\xc2\xab\xc2\xa0v Kin\xc5\xa1aso. Hitra rast naselja se je nadaljevala, saj je predstavljalo pribe\xc5\xbeali\xc5\xa1\xc4\x8de pred etni\xc4\x8dnim nasiljem drugod po dr\xc5\xbeavi in obljubo bolj\xc5\xa1ega \xc5\xbeivljenja. Kljub te\xc5\xbeavam zaradi korupcije, nepotizma in samodr\xc5\xa1tva, ki so se razpasli pod Mobutujevo vladavino, ter posledi\xc4\x8dni dr\xc5\xbeavljanski vojni, ostaja Kin\xc5\xa1asa administrativno, gospodarsko in kulturno sredi\xc5\xa1\xc4\x8de dr\xc5\xbeave.\n_START_SECTION_\nGeografija\n_START_PARAGRAPH_\nLe\xc5\xbei ob levem bregu Konga ob zahodni dr\xc5\xbeavni meji, nasproti Brazzavilla, glavnega mesta Republike Kongo, kar je edini primer na svetu, da se ve\xc4\x8dji prestolnici nahajata tako blizu skupaj (izvzem\xc5\xa1i mesto Vatikan, ki le\xc5\xbei znotraj Rima). Za razlo\xc4\x8devanje Demokrati\xc4\x8dne republike Kongo od Republike Kongo ju v\xc4\x8dasih imenujejo po njunih glavnih mestih, prvo \xc2\xbbKongo-Kin\xc5\xa1asa\xc2\xab, drugo pa \xc2\xbbKongo-Brazzavile\xc2\xab._NEWLINE_Ravnica z mestom, ki jo delno obkro\xc5\xbeajo vzpetine, se razprostira ob jezeru Malebo, raz\xc5\xa1iritvi reke Kongo pred brzicami nizvodno. Naravno jo pora\xc5\xa1\xc4\x8data galerijski gozd in savansko rastje, ki pa sta prete\xc5\xbeno spremenjena v obdelovalne povr\xc5\xa1ine. Administrativno obmo\xc4\x8dje mesta je \xc5\xa1e mnogo \xc5\xa1ir\xc5\xa1e kot dejansko urbano obmo\xc4\x8dje, tako da je ve\xc4\x8d kot 60\xc2\xa0% povr\xc5\xa1in kmetijskih.'